জলবায়ু পরিবর্তনে দেশ ‘অস্তিত্ব সংকটে’: পরিবেশমন্ত্রী
জলবায়ু পরিবর্তনের বিরূপ প্রভাবে দেশ ‘অস্তিত্ব সংকটের মুখে’ রয়েছে বলে মন্তব্য করেছেন বন ও পরিবেশমন্ত্রী সাবের হোসেন চৌধুরী৷তিনি বলেছেন, "জলবায়ুর বিরূপ প্রভাবকে খাটো করে দেখার উপায় নেই। আমাদের অস্তিত্ব সংকটের মুখে। এর কারণে সমুদ্রপৃষ্ঠের উচ্চতা বাড়ছে, বরফ গলছে এবং শরণার্থী বাড়ছে।”বুধবার ঢাকার গুলশানে ‘সিক্স সিজন’ হোটেলে অ্যাকশন এইড আয়োজিত দুই দিনব্যাপী নবম আন্তর্জাতিক পানি সম্মেলনের উদ্বোধন শেষে সাংবাদিকদের সঙ্গে কথা বলছিলেন সাবের হোসেন চৌধুরী।  এ সময় বায়ু দূষণ নিয়েও কথা বলেন পরিবেশ মন্ত্রী। তিনি বলেন, “দেশে বায়ু দূষণ সবচেয়ে বেশি ট্রান্সবাউন্ডারি থেকে হচ্ছে। ৩৫ শতাংশ বায়ু দূষণ হয় এখান থেকে। রিজিওনাল ডাইমেনশনে এখন বায়ু দূষণ হচ্ছে।“দূষণ কমাতে আঞ্চলিকভাবে সমন্বয়ের প্রয়োজন বলে মনে করেন সাবের হোসেন।
তিনি বলেন, "এটা বৈশ্বিক সমস্যা। এটা একার পক্ষে সমাধান করা সম্ভব না। সবাইকে সমন্বিতভাবে উদ্যোগ নিতে হবে৷"বায়ু দূষণ প্রতিরোধে সরকার ১০০ দিনের পরিকল্পনা নিয়েছে জানিয়ে সাবের বলেন, "পরিকল্পনা বাস্তবায়নে বিভিন্ন স্টেকহোল্ডারদের সাথে আলোচনা করা হবে। নানা পদক্ষেপের কথা বলা হলেও দক্ষতা কতটা আছে সেটাও দেখতে হবে।"টেকসই উন্নয়নে পানিকে গুরুত্ব দিয়ে সাবের হোসেন চৌধুরী সুপেয় পানি নিশ্চিতে সরকারি, বেসরকারি সংস্থাগুলোকে এক সঙ্গে কাজ করার তাগিদ দেন।তিনি বলেন, সুপেয় পানির সংকট একটি ‘বৈশ্বিক চ্যালেঞ্জ’ হলেও এর সমাধান স্থানীয়ভাবেই করতে হবে। সরকার এজন্য পাইলট প্রকল্প হাতে নিয়েছে।

“দেশে বায়ু দূষণ সবচেয়ে বেশি ট্রান্সবাউন্ডারি থেকে হচ্ছে।“